62022TJ0334_RES
T‑334/22. sz. ügy
Danske Fragtmænd A/S
kontra
Európai Bizottság
A Törvényszék ítélete (kibővített negyedik tanács), 2025. január 29.
„Megsemmisítés iránti kereset – Állami támogatások – Postai ágazat – A Post Danmark részére nyújtott tőkejuttatás – Az állami támogatás hiányát megállapító határozat – A PostNord részére nyújtott tőkejuttatás – A támogatást a belső piaccal összeegyeztethetetlennek nyilvánító határozat – A személyében való érintettség hiánya – A versenyhelyzet lényeges érintettségének hiánya – Elfogadhatatlanság”
Megsemmisítés iránti kereset – Természetes vagy jogi személyek – Az EUMSZ 263. cikk negyedik bekezdésének értelmében vett rendeleti jellegű jogi aktus fogalma – Valamennyi általános hatályú aktus, a jogalkotási aktus kivételével – Egyedi támogatásra vonatkozó bizottsági határozat – Kizártság
(EUMSZ 263. cikk, negyedik bekezdés)
(lásd: 21. pont)
Megsemmisítés iránti kereset – Természetes vagy jogi személyek – Őket közvetlenül és személyükben érintő jogi aktusok – Személyében való érintettség – Szempontok – Állami támogatások ügyében hivatalos vizsgálati eljárás végén hozott bizottsági határozat – A kedvezményezett vállalkozással versenyben álló, a közigazgatási eljárásban aktívan részt vevő vállalkozás keresete – Az érintett piacon fennálló helyzetének lényeges érintettségét nem igazoló vállalkozás – Elfogadhatatlanság
(EUMSZ 263. cikk, negyedik bekezdés)
(lásd: 22–51. pont)
Összefoglalás
A kibővített tanácsban eljáró Törvényszék a kereshetőségi jog hiánya miatt mint elfogadhatatlant elutasítja a Danske Fragtmænd A/S által a Dánia és Svédország által a PostNord AB és a Post Danmark A/S javára nyújtott támogatásokról szóló európai bizottsági határozat (
1
) megsemmisítése iránt benyújtott keresetet. A személyében való érintettség kritériumát vizsgálva a Törvényszék úgy ítéli meg, hogy a felperes nem bizonyította, hogy a szóban forgó támogatási intézkedések lényegesen érinthetik az érintett piacon fennálló versenyhelyzetét.
A Danske Fragtmænd egy dán jog szerinti társaság, amely többek között a közúti árufuvarozási szolgáltatások és csomagkézbesítési szolgáltatások dán piacán tevékenykedik.
A PostNord egy postai szolgáltató vállalkozás, amelynek tőkéjében a Dán Királyság 40%‑os, a Svéd Királyság pedig 60%‑os részesedéssel rendelkezik. A PostNordnak 100%‑os részesedése van a PostNord Group AB‑ben. A Post Danmark a PostNord Group 100%‑os leányvállalata, amely a postai szolgáltatások dán és külföldi piacán működik.
A Post Danmark bevétele 55%‑kal csökkent a 2009 és 2019 közötti időszakban.
Ebben a kontextusban a Dán Királyság és a Svéd Királyság külön‑külön 267 millió svéd korona (SEK) (hozzávetőleg 23,1 millió euró), illetve 400 millió SEK (hozzávetőleg 34,6 millió euró) összegű tőkét juttatott a PostNord részére. A PostNord Group pedig 2,339 milliárd dán korona (DKK) (hozzávetőleg 313,6 millió euró) összegű tőkét juttatott a Post Danmark javára.
A megtámadott határozatban a Bizottság megállapította, hogy a Dán Királyság és a Svéd Királyság által a PostNord javára nyújtott tőkejuttatások jogellenesek, és a belső piaccal összeegyeztethetetlen állami támogatásnak minősülnek. Ezzel szemben úgy ítélte meg, hogy a PostNord Group által a Post Danmark javára nyújtott tőkejuttatás minősült állami támogatásnak.
A Danske Fragtmænd e határozat megsemmisítése iránti keresetet nyújtott be.
A Törvényszék álláspontja
A Bizottság arra hivatkozott, hogy a kereset elfogadhatatlan, mivel a felperes nem rendelkezett kereshetőségi joggal, amennyiben nem bizonyította, hogy a szóban forgó tőkejuttatások lényegesen érintették a piaci helyzetét.
A Törvényszék először is megállapítja, hogy a Danske Fragtmænd nem címzettje a megtámadott határozatnak, és hogy e határozat nem minősíthető rendeleti jellegű jogi aktusnak, mivel a PostNord és a Post Danmark javára nyújtott tőkejuttatások egyedi jellegűek. Következésképpen a megsemmisítés iránti kereset csak akkor fogadható el, ha a felperest az EUMSZ 263. cikk negyedik bekezdésének második fordulata értelmében a megtámadott határozat közvetlenül és személyében érinti, amely két feltétel kumulatív.
A személyében való érintettség feltételének vizsgálata során a Törvényszék emlékeztet arra, hogy az állami támogatások területén e feltétel akkor teljesülhet, ha a felperes fél olyan bizonyítékokkal szolgál, amelyek lehetővé teszik annak alátámasztását, hogy a szóban forgó intézkedés lényegesen sértheti az érintett piacon fennálló helyzetét. Ebben a tekintetben valamely vállalkozás nem hivatkozhat pusztán arra, hogy a kedvezményezett vállalkozás a versenytársa, annak érdekében, hogy a határozat által személyében érintettnek lehessen tekinteni. Nem elégedhet meg azzal sem, hogy a piaci helyzete lényeges sérelmének bizonyítása érdekében a kereskedelmi vagy pénzügyi teljesítmény romlására utaló bizonyos körülmények fennállására hivatkozik.
Először is, ami a felperesnek a Bizottság előtti közigazgatási eljárásban játszott szerepét illeti, önmagában az a tény, hogy a Danske Fragtmænd a jelen ügyben aktív szerepet játszott ebben az eljárásban, nem elegendő annak megállapításához, hogy a megtámadott határozat őt személyében érinti.
Ezt követően a felperes piaci helyzetének lényeges érintettségét illetően a Törvényszék először is megállapítja, hogy azt az állítást, amely szerint a Danske Fragtmænd a Post Danmark által a szóban forgó tőkejuttatásoknak köszönhetően gyakorolt árdömping miatt körülbelül 30%‑os piaci részesedést veszített el, el kell utasítani, mivel azt nem támasztja alá bizonyítékkezdemény.
Másodszor, a Törvényszék elutasítja a felperes azon érvét, amely szerint a szóban forgó tőkejuttatások nyújtását megelőzően több versenytárs javára veszítette el ügyfeleit, míg e tőkejuttatások nyújtását követően kizárólag a PostNord, és közelebbről a Post Danmark javára veszített ügyfeleket. E tekintetben megállapítja, hogy a PostNord javára állítólagosan elveszett ügyfeleket felsoroló, a Danske Fragtmænd által érvelésének alátámasztása érdekében benyújtott listákat úgy kell értelmezni, hogy azok kizárólag azokat az ügyfeleket nevesítik, akik – már a tőkjuttatásokat megelőzően is – azért hagyták el a felperest, hogy a PostNorddal vagy alvállalkozóival szerződjenek. Következésképpen a benyújtott listák nem bizonyítják, hogy ezen ügyfelek magatartása a szóban forgó tőkejuttatások miatt változott volna meg.
Harmadszor, a Törvényszék cáfolja a Danske Fragtmænd azon állítását, amely szerint a szóban forgó tőkejuttatások miatt jelentős számú ügyfelet veszített el a PostNord javára. E tekintetben megjegyzi, hogy még ha feltételezzük is, hogy a PostNord javára állítólagosan elvesztett ügyfelek listái elegendőek a felperes versenyhelyzete lényeges érintettségének prima facie valószínűsítéséhez, a felperes nem bizonyítja a jogilag megkövetelt módon, hogy összefüggés állhat fenn az ügyfelek PostNord javára történő állítólagos elvesztése és az említett tőkejuttatások között.
Mindenekelőtt ugyanis a Danske Fragtmænd által állítólagosan elszenvedett ügyfélveszteség a szóban forgó tőkejuttatások ellenére 2016 és 2019 között viszonylag stabil volt.
Ezt követően a felperes nem terjesztett elő olyan bizonyítékkezdeményt, amely alátámasztaná azon érvét, amely szerint az ügyfelek állítólagos elvesztése konkrétabban a tőkejuttatásoknak köszönhetően a Post Danmark által állítólagosan alkalmazott, a piacinál alacsonyabb árakból eredt.
Ezenkívül, mivel a szóban forgó tőkejuttatásokon kívüli egyéb körülmények is magyarázhatják az ügyfelek állítólagos elvesztését, a felperesnek kellett olyan bizonyítékokat előterjesztenie, amelyek lehetővé teszik különösen annak bizonyítását, hogy ezen egyéb tényezők ellenére versenyhelyzetének lényeges érintettsége az említett tőkejuttatásokból eredhetett. Márpedig a felperes nem terjesztett elő ilyen bizonyítékokat.
Végül az a tény, hogy a Danske Fragtmænd az érintett időszakban viszonylag állandó forgalmat ért el a szóban forgó intézkedések meghozatala ellenére, azt bizonyítja, hogy ezen intézkedések nem sérthették lényegesen az érintett piacon fennálló helyzetét.
E körülmények között a felperes nem bizonyította, hogy a szóban forgó tőkejuttatások lényegesen érinthették az érintett piacon fennálló versenyhelyzetét. Következésképpen nem bizonyította, hogy a megtámadott határozat személyében érinti, és a Törvényszék a keresetet a kereshetőségi jog hiánya miatt mint elfogadhatatlant elutasítja, anélkül hogy a felperes esetleges közvetlen érintettségéről határozna.
(
1
)	A Dánia és Svédország által a PostNord AB és a Post Danmark A/S javára nyújtott SA.49668. (2019/C) (korábbi 2017/FC) és SA.53403. (2019/C) (korábbi 2017/FC) számú állami támogatásról szóló, 2021. szeptember 10‑i (EU) 2022/459 bizottsági határozat (HL 2022. L 93., 146. o.; a továbbiakban: megtámadott határozat).